DA Den Europæiske Unions Tidende C 138/2

Meddelelse om indledning af en fornyet undersøgelse af antidumpingforanstaltninger vedrørende importen af magnesiumoxid med oprindelse i Folkerepublikken Kina

(2004/C 138/02)

Efter offentliggørelse af meddelelsen om snarligt udløb (1) af gyldigheden af de gældende antidumpingforanstaltninger vedrørende import af magnesiumoxid med oprindelse i Folkerepublikken Kina (i det følgende benævnt 'det pågældende land') har Kommissionen modtaget en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96 (2) (i det følgende benævnt 'grundforordningen').

1. ANMODNING OM FORNYET UNDERSØGELSE

Anmodningen blev indgivet den 9. marts 2004 af Eurométaux (i det følgende benævnt »ansøgeren«) på vegne af producenter, der tegner sig for en betydelig del af den samlede EU-produktion af magnesiumoxid, i dette tilfælde over 25 %.

2. VARE

Den pågældende vare er magnesiumoxid med oprindelse i Folkerepublikken Kina, i det følgende benævnt »den pågældende vare«, i øjeblikket henhørende under KN-kode 2519 90 90 (Taric-kode 25199090*10). Denne KN-kode angives kun til orientering.

3. GÆLDENDE FORANSTALTNINGER

De nugældende foranstaltninger er en endelig antidumpingtold, som blev indført ved Rådets forordning (EF) nr. 1334/1999 (3).

4. BEGRUNDELSE FOR DEN FORNYEDE UNDERSØGELSE

Anmodningen begrundes med, at foranstaltningernes udløb sandsynligvis vil føre til fortsat eller fornyet dumping og skade for EU-erhvervsgrenen. I overensstemmelse med artikel 2, stk. 7, i grundforordningen har ansøgeren fastsat den normale værdi for Folkerepublikken Kina på grundlag af prisen i et tilsvarende land med markedsøkonomi, som er angivet i punkt 5.1, litra d), i denne meddelelse. Påstanden om, at der fortsat finder dumping sted, er baseret på en sammenligning mellem den normale værdi, fastsat som beskrevet ovenfor, og de kinesiske eksportpriser for den pågældende vare ved salg til EU.

På dette grundlag er den beregnede dumpingmargen betydelig.

Når det gælder fornyet dumping, hævdes det også, at eksporten til andre tredjelande, dvs. Ungarn, Japan og USA, foregår til dumpingpriser.

Ansøgeren hævder endvidere, at der er risiko for yderligere skadevoldende dumping. Ansøgeren fremlægger beviser for, at den nuværende import sandsynligvis vil stige, hvis foranstaltningerne bortfalder, på grund af uudnyttet kapacitet og store reserver i det pågældende land.

Derudover hævder ansøgeren, at de skadelige virkninger er afhjulpet hovedsagelig på grund af foranstaltningerne, og at der, hvis de bortfalder, vil kunne opstå en fornyet omfattende import til dumpingpriser fra det pågældende land, som sandsynligvis igen vil være til skade for EU-erhvervsgrenen.

5. PROCEDURE

Kommissionen har efter høring af det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og indleder derfor en sådan undersøgelse i henhold til artikel 11, stk. 2, i grundforordningen.

5.1. Procedure for fastsættelse af sandsynligheden for dumping og skade

Ved hjælp af undersøgelsen vil det kunne fastslås, om der er sandsynlighed for, at foranstaltningernes udløb vil medføre fortsat eller fornyet dumping og skade.

a) Stikprøver

På grund af det store antal parter, der er involveret i denne procedure, kan Kommissionen beslutte at anvende stikprøver, jf. artikel 17 i grundforordningen.

i) Stikprøve af eksportører og producenter i Folkerepublikken Kina

For at give Kommissionen mulighed for at afgøre, om det er nødvendigt at anvende stikprøver, og i bekræftende fald udvælge en stikprøve, anmodes alle eksportører og producenter eller deres repræsentanter om at give sig til kende ved at kontakte Kommissionen og give følgende oplysninger om deres selskab eller selskaber inden for den frist, der er fastsat i punkt 6, litra b), nr. i), i den form, som er angivet i punkt 7 i denne meddelelse:

— navn, adresse, e-mail-adresse, telefon-, fax- og/eller telexnummer samt kontaktperson

— omsætningen i lokal valuta og den mængde (i tons) af den pågældende vare, der solgtes med henblik på eksport til EU i perioden fra 1. april 2003 til 31. marts 2004

— omsætningen i lokal valuta og den mængde (i tons) af den pågældende vare, der solgtes til andre tredjelande i perioden fra 1. april 2003 til 31. marts 2004

— udførlig beskrivelse af selskabets aktiviteter i forbindelse med produktionen af den pågældende vare og angivelse af produktionsmængden (i tons) af den pågældende vare, produktionskapaciteten og investeringerne i produktionskapacitet i perioden fra 1. april 2003 til 31. marts 2004

— navne på alle forretningsmæssigt forbundne selskaber (4), som er involveret i produktionen og/eller salget (på eksport- og/eller hjemmemarkedet) af den pågældende vare, og udførlig beskrivelse af deres aktiviteter

— andre relevante oplysninger, der vil hjælpe Kommissionen ved udvælgelsen af stikprøven

— angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af kontrol på stedet af besvarelsen.

Kommissionen vil desuden kontakte myndighederne i eksportlandet og alle kendte sammenslutninger af eksportører/producenter for at indhente de oplysninger, som den anser for nødvendige for at udvælge stikprøven af eksportører/producenter.

ii) Stikprøve af importører

For at give Kommissionen mulighed for at afgøre, om det er nødvendigt at anvende stikprøver, og i bekræftende fald udvælge en stikprøve, anmodes alle importører eller deres repræsentanter om at give sig til kende over for Kommissionen og give følgende oplysninger om deres selskab eller selskaber inden for den frist, der er fastsat i punkt 6, litra b), nr. i), i den form, som er angivet i punkt 7 i denne meddelelse:

— navn, adresse, e-mail-adresse, telefon-, fax- og/eller telexnummer samt kontaktperson

— selskabets samlede omsætning i euro i perioden fra 1. april 2003 til 31. marts 2004

— det samlede antal ansatte

— udførlig beskrivelse af selskabets aktiviteter i forbindelse med den pågældende vare

— mængden i tons og værdien i euro af importen til og videresalget på EU's marked af den pågældende vare med oprindelse i Folkerepublikken Kina i perioden fra 1. april 2003 til 31. marts 2004

— navne på alle forretningsmæssigt forbundne selskaber (5), der er involveret i produktion og/eller salg af den pågældende vare, og udførlig beskrivelse af deres aktiviteter

— andre relevante oplysninger, der vil hjælpe Kommissionen ved udvælgelsen af stikprøven

— angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af kontrol på stedet af besvarelsen.

Kommissionen vil desuden kontakte alle kendte importørsammenslutninger for at indhente de oplysninger, som den anser for nødvendige for at udvælge stikprøven af importører.

iii) Endelig udvælgelse af stikprøver

Alle interesserede parter, der ønsker at give relevante oplysninger om udvælgelsen af stikprøver, skal gøre dette inden for den frist, der er fastsat i denne meddelelses punkt 6, litra b), nr. ii).

Kommissionen har til hensigt at foretage den endelige udvælgelse af stikprøver, når den har hørt de parter, der har givet udtryk for, at de er rede til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6, litra b), nr. iii), i denne meddelelse, og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, kan Kommissionen træffe afgørelse på grundlag af de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen. En afgørelse truffet på grundlag af de foreliggende faktiske oplysninger kan være mindre fordelagtig for den pågældende part som forklaret i punkt 8 i denne meddelelse.

b) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, sender den spørgeskemaer til EU-erhvervsgrenen og alle producentsammenslutninger i EU, til eksportører og producenter i Folkerepublikken Kina, alle sammenslutninger af eksportører og producenter, de importører, der indgår i stikprøven, og alle sammenslutninger af importører, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i det pågældende eksportland.

Under alle omstændigheder bør alle interesserede parter straks kontakte Kommissionen pr. fax for at finde ud af, om de er anført i anmodningen, og om nødvendigt anmode om et spørgeskema inden for den frist, der er fastsat i punkt 6, litra a), nr. i), da fristen i punkt 6, litra a), nr. ii), i denne meddelelse gælder for alle interesserede parter.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, supplere besvarelserne af spørgeskemaerne med andre oplysninger og fremlægge relevant dokumentation. Disse oplysninger og dokumentationen herfor skal være Kommissionen i hænde inden for den frist, der er fastsat i denne meddelelses punkt 6, litra a), nr. ii).

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. Denne anmodning skal indgives inden for den frist, der er fastsat i punkt 6, litra a), nr. iii), i denne meddelelse.

d) Udvælgelse af et land med markedsøkonomi

I den tidligere undersøgelse blev Indien benyttet som et egnet referenceland med markedsøkonomi med henblik på at fastsætte den normale værdi for Folkerepublikken Kina. Ansøgeren har nu foreslået Australien eller USA til dette formål Interesserede parter opfordres til inden for den specifikke frist, der er fastsat i denne meddelelses punkt 6, litra c), at fremsætte bemærkninger til, om dette valg er rimeligt.

5.2. Procedure for vurdering af EU's interesser

Hvis det bekræftes, at der sandsynligvis fortsat vil finde dumping sted og dermed forvoldes skade, vil der i henhold til artikel 21 i grundforordningen blive truffet afgørelse om, hvorvidt antidumpingforanstaltningerne skal opretholdes eller ophæves, forudsat at det ikke strider mod EU's interesser. EU-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6, litra a), nr. ii), hvis de dokumenterer, at der er en objektiv forbindelse mellem deres aktiviteter og den pågældende vare. Parter, der har reageret som angivet i foregående sætning, kan anmode om at blive hørt mundtligt med angivelse af, hvilke særlige grunde der er til, at de bør høres, inden for den frist, der er fastsat i punkt 6, litra a), nr. iii), i denne meddelelse. Det skal bemærkes, at der kun tages hensyn til oplysninger, der indgives i henhold til artikel 21, hvis oplysningerne er behørigt dokumenteret ved indgivelsen.

6 FRISTER

a) Generelle frister

(i) For anmodning om spørgeskema

Alle interesserede parter, som ikke har samarbejdet i forbindelse med den undersøgelse, der førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

(ii) For at give sig til kende og indsende de besvarede spørgeskemaer og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og levere besvarede spørgeskemaer eller andre oplysninger senest 40 dage efter offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

Selskaber, der er udvalgt til at indgå i en stikprøve, skal indgive det besvarede spørgeskema inden for den frist, der er fastsat i punkt 6, litra b), nr. iii), i denne meddelelse.

(iii) For høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Specifik frist for udtagning af stikprøver

(i) Alle oplysninger, der er omhandlet i punkt 5.1, litra a), nr. i), og 5.1, litra a), nr. ii), skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, da Kommissionen påtænker at konsultere de berørte parter, som har udtrykt vilje til at indgå i stikprøven, om den endelige udvælgelse inden for 21 dage efter offentliggørelsen af denne meddelelse i Den Europæiske Unions Tidende.

(ii) Alle andre oplysninger, der er relevante for udvælgelsen af stikprøven, jf. punkt 5.1, litra a), nr. iii), skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende.

(iii) Besvarede spørgeskemaer fra de parter, der indgår i stikprøven, skal være Kommissionen i hænde senest 37 dage fra datoen for meddelelsen om, at de indgår i stikprøven.

c) Specifik frist for udvælgelse af land med markedsøkonomi

Parter i undersøgelsen kan fremsætte bemærkninger til valget af Australien eller USA, der som nævnt i punkt 5.1, litra d), i denne meddelelse, påtænkes anvendt som referenceland med markedsøkonomi med henblik på fastsættelsen af den normale værdi for Folkerepublikken Kina. Disse bemærkninger skal være Kommissionen i hænde senest 10 dage efter offentliggørelsen af denne meddelelse i Den Europæiske Unions Tidende.

7. SKRIFTLIGE REDEGØRELSER, BESVARELSER AF SPØRGESKEMA OG KORRESPONDANCE

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse, telefon-, fax- og/eller telexnummer. Alle skriftlige bemærkninger, herunder de oplysninger, der forlanges i denne meddelelse, spørgeskemabesvarelser og korrespondance fra interesserede parter, som afgives i fortrolighed, mærkes »Limited (6)« og ledsages i overensstemmelse med artikel 19, stk. 2, i grundforordningen af en ikke-fortrolig udgave, som mærkes »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor J-79 5/16 B-1049 Bruxelles Fax (32-2) 295 65 05 Telex COMEU B 21877

8. MANGLENDE SAMARBEJDSVILJE

Hvis en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og de foreliggende faktiske oplysninger kan benyttes, jf. grundforordningens artikel 18. Hvis en interesseret part ikke samarbejder eller kun delvis samarbejder, og resultaterne af undersøgelsen derfor baseres på de foreliggende faktiske oplysninger i henhold til grundforordningens artikel 18, kan resultatet være mindre gunstigt for den pågældende part, end hvis der var udvist samarbejdsvilje.

(1) EUT C 230 af 26.9.2003, s. 2.

(2) EFT L 56 af 6.3.1996, s. 1, senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(3) EFT L 159 af 25.6.1999, s. 1, senest ændret ved Rådets forordning (EF) nr. 985/2003 (EUT L 143 af 11.6.2003, s. 1).

(4) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(5) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(6) Dette betyder, at dokumentet alene er til tjenestebrug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om gennemførelse af artikel VI i GATT 1994 (antidumpingaftalen).